“Фазлиддин Қурбонов иши”, ёки АҚШда Ислом Каримовнинг рақиблари қандай таъқиб этилаётгани ҳақида - Фарғона.Ру ахборот агентлиги\n02:19 msk, 4 Июль 2020\n“Фазлиддин Қурбонов иши”, ёки АҚШда Ислом Каримовнинг рақиблари қандай таъқиб этилаётгани ҳақида\n28.05.2013 19:02 msk\nАмерика Қўшма Штатларида терроризмга кўмаклашув бўйича гумон билан навбатдаги ўзбекистонлик муҳожир – Фазлиддин Қурбонов қўлга олинди. Ҳозир уни қамоқда сақлашаяпти, бир ярим ойдан кейин унинг суди бўлиб ўтади.\nФ. Қурбоновга қўйилган расмий айблов CNN сайтида ( PDF форматидаги файл )\nФ. Қурбоновнинг иши одатдаги ишларга ўхшайдими ёки унда қандайдир ғайритабиийлик унсурлари борми? Унинг ишига қараб, қандайдир тенденция ҳақида гапирса бўладими? Нега ўз юртида таъқиблардан паноҳ излаб келган қочоқлар дунёдаги энг эркин саналган мамлакатда расмийларни шубҳалантириб қўймоқда? Уларга нисбатан қўйилаётган айбловлар нақадар жиддий? Агар айбловлар рост бўлса, унда уларни жиноят йўлига нималар ундаяпти? Ким бу одамлар – террорчиларми, ўз халқи озодлиги учун курашатган инқилобчиларми ёки ватанидаги махсус хизматларнинг қурбонларими?\nАфсуски, ҳозирча бу саволларга узил-кесил жавоблар йўқ.\nGoogle қидирув тизими 23 май куни Фазлиддин Қурбонов номига инглиз тилидаги янгилик сайтлари бўйича трех тысяч результатов 3 мингдан зиёд натижа чиқариб берди. Бу дегани, ўнлаб ва юзлаб америка ва жаҳон оммавий ахборот воситалари айдахолик террорчи ҳақида ёзган, муаллифлик блоглари ва ижтимоий тармоқларда бу йигит ҳақидаги янгиликлар кенг тарқалган. Айтгандек, рус тилида янгиликлар ёритувчи сайтлар бўйича ихтисослашган Яндекс қидирув тизими ҳудди шу мавзуда 150 дан зиёд ишоратларни бераяпти.\nБу каби кўп сонли эслатмаларга қараб, қўлга олинган шахсга нисбатан жамоатчиликнинг қизиқиши жуда ҳам кенг тус олган ёки бўлмаса, аниқ мақсадга йўналтирилган ахборот кампанияси бошланибди, деган хулосага келиш мумкин. Чиндан ҳам АҚШ ҳудудида терактлар ўтказишга уринишлар тўғрисидаги ҳар қандай хабарларга бугунги кунда қизиқишлар катта. Бостондаги фожиали воқеадан сўнг янгиликлар дастурларида келиб чиқиши россиялик ёки собиқ совет иттифоқилик шахсларнинг номи келтирилса, қизиқиш янада кучаймоқда.\nҚУРБАНОВДАН ҚАНДАЙ ФОЙДАЛАНИШМОҚДА?\nАхборот урушига ихтисослашганлари замонавий меди-воситалари ҳар қандай хабарни ўз фойдаларига талқин этиб тарқатишга устаси фаранг бўлиб кетган. Мисол учун, АҚШ миллий хавфсизлик тизимини мукаммалликдан йироқлигини урғулаган Россиянинг пропагандистик Russia Today каналининг турткиси билан Қурбонов иши шунақанги тус олиб кетди .\nМахсус уюштирилган ахборот сиёсати ҳақида сўз юритиладиган бўлса, баъзи бировларнинг фикрига кўра, бу ҳолатни истисно этиб бўлмайди. “Ўйлашимча, бу ички фойдаланувга қаратилган навбатдаги сохта ахборот бўлиши мумкин. Бир томондан қаралса, Америка Қўшма Штатлари ўзининг Марказий Осиёда туришини, Ўзбекистондаги коридорни оқлаши лозим... Бошқа тарафдан олиб қараганда, бу Обама сиёсатини обрўсизлантириш бўйича кенг кўламли кампаниянинг давомига ўхшаяпти. Обаманинг рақиблари амалдаги президентни заиф, ҳеч нарсага ярамайдиган сиёсатчи сифатида кўрсатмоқчи бўлаяптилар ҳамда уни аллақачон Буш ёки Маккейнга ўхшаш ўнг радикал президентга алмаштириш зарур, деган фикрни илгари суришга уринаяптилар”, - дейди номи сир қолишини истаган ўзбекистонлик сиёсий муҳожир “Фарғона” билан суҳбат давомида.\nТаниқли тошкентлик ҳуқуқ ҳимоячи Сурат Икрамов Uznews.Net сайтига шарҳ бера туриб, ўзбек террорчиларини АҚШ ҳудудида топиб зарарсизлантиришдан нафақат америка расмийлари, балки Ўзбекистон ҳукумати ҳам манфаатдорлиги ҳақида гапиради. Унга кўра, Ўзбекистоннинг собиқ фуқаролари Фазлиддин Қурбанов ва Улуғбек Қодиров ўзларини ислом мужоҳидлари сифатида тақдим этган ўзбек махсус хизматининг агентлари тўқиган тўрга тушиб қолган бўлишлари мумкин.\nИкрамов Ғарбга бориб қолган “ўзбекистонлик террорчиларни” кўпинча экстремистик ташкилотларга моддий ёрдам кўрсатишда айблаб келаётганига эътибор қаратади. “Бу каби айбловлар кулгили, - дейди ҳуқуқ ҳимоячи, - чунки айбланувчиларнинг ўзлари моддий ёрдамга муҳтож”. “Ўзбекистон махсус хизматларига бу каби ортиқча дахмазанинг нима кераги бор эди?”,- деган саволга Икрамов: бу ишлар республика ичида мусулмонларга қарши репрессияларни оқлаш учун олиб борилмоқда, дея таъкидламоқда.\nКОНСПИРОЛОГИЯНИНГ БУНГА АЛОҚАСИ ЙЎҚ\nНью-Йоркда истиқомат қилаётган Ислом ва Марказий Осиё бўйича мутахассис Гулноза Саидазимова (Gulnoza Saidazimova, Ph.D.) америкага келиб қолган баъзи бир ўзбекларнинг радикаллашувидан, шунингдек, полициянинг бунга муносабати ва оммавий ахборот воситаларида қандай ёритилаётганидан мутлақо ҳайрон қолаётгани йўқ. Унга кўра, Қурбонов ишида ҳеч қандай “фитна” йўқ.\n“Америка системаси бошқача ишлайди. Биринчидан, шунга ўхшаш кўргуликлар фақат ўзбеклар билан эмас, мусулмонлар мамлакатидан келиб қолган ҳар қандай одамнинг бошига тушиши мумкин. Гап шундаки, АҚШнинг барча шаҳарларида ва штатларида мусулмонлар қатъий назорат остига олинган. Масжидлар доимий кузатув остида, одамларнинг фаолияти ижтимоий тармоқларда назорат қилиб борилади, электрон почтаси текширилади. Агар кимнингдир радикал кўзқарашларидан гумонлана бошласалар, уни яқиндан кузатишга бошлайдилар, бирорта лақма илинармикан деган илинжда “қармоқ ташлаб” кўрадилар... Айтандек, Нью-Йоркдаги мусулмон ҳуқуқ ҳимоя ташкилотлари шу муносабат билан кўп маротаба очиқдан-очиқ норозилик билдириб келганлар, митинг ва намойишлар уюштирганлар”.\nГулноза Саидазимова Фазлиддин Қурбонов ҳақида бевосита фикр юрита туриб, АҚШда ҳар қандай одамнинг кўз қарашлари радикаллашуви жараёнини аниқ тасаввур этади. “Гап шундаки, кўкларга кўтариб мақталган “америка орзуси” ҳамма учун ҳам эмас. Кимдир [муҳожирлардан] жамият билан киришиб кетиб, ўзини топа олмайди. Шундай ҳолатларда тўпланиб қолган саволларга фақат дин (Ислом бошқа динларга қараганда аниқроқ) жавоб бера олади”.\nТадқиқотчига кўра, АҚШдаги мавжуд эркинлик муҳити кўз қарашларнинг радикаллашувига (“экстримга қараб кетишга”) имконият беради. “Мисол учун, Америкага келиб янги уй, бошпана, иш ва ҳоказоларни топишдан ташқари ватанида ҳукм суриб келаётган мустабид тузумга нисбатан адолатли ҳукмни топишга умид қилган, Вашингтондаги сиёсий доираларнинг Каримов режимига нисбатан кескин ва танқидий позицияни эгаллашини орзу қилган муҳожир бу ерда ўйлаганларини топа олмайди. Ахир АҚШ ҳукумати ҳуқуқ ҳимоя ташкилоти эмаску! Бу давлатнинг ўз манфаатлари бор, шу жумладан, ҳукуматнинг иккиюзламачиликка асосланган қўшалоқ стандартларини жуда яхши биламиз. Шунинг учун ҳам бунақа одамнинг ихлоси қайтиши ёки умидсизланиши ёки бошқа йўларни излашга бошлаши кишини ҳайрон қолдирмайди. Кимдир қурол сотиб олади ва Обамани ўлдириш ниятига тушиб қолади. Бошқа биров эса адолат ўрнатишга қодир бўлган ягона ташкилот - Ўзбекистон Исломий ҳаракати, дея ишонишга бошлайди”.\nҚурбонов тўғрисидаги билвосита ва узуқ-юлуқ маълумотлар Г. Саидазимова хонимнинг фикрларини тасдиқлаяпти. Америка оммавий ахборот воситалари хабар беришича, тўрт йил давомида АҚШда ҳаёт кечирган бу одам шу чоққача инглиз тилини ўргана олмади, демак янги воқеликни ўзлаштира олмади. Айтишларича, Айдахо штатида истиқомат қилаётган кўпчилик ўзбекларнинг тақдири шунга ўхшаш. Бу штатда эса жами 650 нафар ўзбеклар истиқомат қилади.\nТармоқда Қурбоновнинг бир нечта фотосуратлари чоп этилган. Уларнинг ҳаммасида президент Каримовтарафдорларининг бола-чақасини қўрқитадиган серсоқол мусулмоннинг “классик” сиймоси акс этган. Фазлидин Қурбоновнинг Фейсбукдаги саҳифасида ҳам деярли шунга ўхшаш фотосурат жойлаштирилган.\nҚизиғи шундаки, CNN компаниясининг мусаввири судда чизган суратларида Фазлиддин мутлақо бошқа одам сифатида гавдаланади. Соқоли ҳам ҳурпаймаган, кўринишидан ҳам 30 ёшдан ошмайди.\nЧапдаги фотосуратда ОАВ ҳибсга олинганидан сўнг тарқатилгани, ўнг томондагиси – фотосуратга олиш тақиқланганг суд залидан. Уларнинг қайси бирида ҳақиқий Қурбановнинг сиймоси акс эттирилгани борасида фақат тахмин қилиш мумкин\nҚурбановнинг Бойси шаҳридаги қўшниси Шуҳрат Аҳмаджонов ҳам унинг портретига бир неча чизгиларни қўшиб қўйди. Мухолифатдаги Ўзбекистон Халқ Ҳаракати веб-сайтига йўллаган мактубида айтилишича, Бойси шаҳрида икки йил давомида Қурбоновнинг оиласи билан қўшни бўлиб яшаб, уни бирор марта бунақа соқол билан кўрмаганин экан. “Балки бу фотосурат Ўзбекистонда олингандир. Кўринишдан, махсус хизматлар унинг компьютерини мусодара қилиб олганларида, айнан ўша фотосуратни топиб ОАВ орқали тарқатган бўлсалар керак”.\n“Ўзбек террорчиси”нинг қўшниси таъкидлашича, у билган Қурбоновда диндорлик аломатларини кўринмаган, чунки у бирор марта ҳам Бойси шаҳридаги масжидга на жума номозига ва на ҳайит номозларига борган.\nАмерика Қўшма Штатларига келиб соқол қўйган “мужоҳидлар”дан яна бири – ҳозирга келиб унутилаёзган Жамшид Мухторов бўлади. Уни 2012 йилнинг охирида ҳибсга олдилар ва унга қарши Фазлиддин Қурбонов билан деярли бир хилдаги айбловлар қўйилди.\nЖамшид Мухторов. Чапдаги фотосурат Ўзбекистонла олинган, ўнгдагиси ҳибсга олинганидан сўнг ОАВ томонидан тарқатилган.\nЎзбекистонда яшаган чоғида ҳуқуқ ҳимоячилик билан шуғулланган, АҚШга келиб “Ислом жиҳоди иттиҳоди”нинг мужоҳидига айланиб қолган бу одамнинг суди ўтган йилнинг ёзида бўлиб ўтиши керак эди. Бироқ суд бўлмади ёки яширин тарзда ўтди. Аммо суднинг ўтгани ҳақида ҳатто журналистлар ҳам эшитмадилар. Бунақаси АҚШда деярли содир бўлмайди. Эҳтимол, тергов гумонланувчнинг теракт тайёрлаш бўйича айбларини исботлай оладиган етарли далиллар тўплай олмагандир. Ёки АҚШ махсус хизматлари ҳам қандайдир ўз “ўйин”ини олиб бораяптими?\nЖамшид Мухторовнинг ишида Фазлиддин Қурбоновнинг ишига ўхшаб жуда кўп ғалатликлар мавжуд. Мухторов ўзининг мужоҳид бўлиш режаларини нега бунчалик очиқ-ойдин ошкор этиб келган. Нега Жамшид Мухторовнинг укаси Хуршидни Қозоғистондан Ўзбекистонга эмас, балки Туркияга депортация қилдилар? (У ҳозир ҳам ўша ерда яшаб, ўзининг ўта диндорлигини намойиш қилиб келмоқда). Мухторов турмада эълон қилган очлик акцияси нима билан тугади?..\nҲар қандай ҳолатда ҳам АҚШ давлат органлари текширув натижаларини кенг жамоатчиликка эълон қилиши керак. Ўшанда мазкур ишларга қараб “мусулмонлар диний сабабларга кўра таъқиб этилаяпти”, дея ҳисоблаётган ўзбеклар ҳам, собиқ Совет Иттифоқи майдонидан келаётган қочоқларнинг сони тобора кўпайиб бораётганидан ташвишга тушган америкаликлар ҳам хотиржам бўлардилар.\nУшбу шарҳни Hernando Today газетаси куни-кеча чоп этган мақоладан олинган лавҳа билан тугатаман. Нашрнинг шарҳловчиси, таниқли журналист ва ёзувчи Тед Ролл (Ted Rall) Фазлиддин Қурбоновнинг ҳибс этилишига бағишланган “Федерал текширув бюроси нега мудҳиш диктаторга ёрдам бераяпти?” дея аталувчи мақоласида шундай деб ёзади:\n“Оқ Уй Каримовнинг илтифотига эришмоқчи бўлиб Ўзбекистон Исломий ҳаракатини нишонга олмоқда. Бу ташкилот эса американинг авиазарбаларидан ЎИҲнинг асосчилари ҳалок бўлганига қарамай, ҳеч қачон АҚШга ҳужум қилмаган. Бу гуруҳ ҳеч қачон АҚШга ҳужум қилмоқчи бўлганини эълон қилмаган. Унинг мақсади – Ислом Каримовга қарши кураш ва Ўзбекистонда Исломий давлат барпо этиш.\nЎИҲнинг иши келишмаган ери - “дўстимнинг душмани – бизнинг душман” тенгламасидан келиб чиқади. Биз Каримов ва унинг Марказий Осиёдаги ҳамкасб-диктаторлари билан битта кўрпадамиз. Ўз тутқунларини қайноқ сув билан қийнайдиган бадбуруш дўстларимиз эса Ўзбекистон Исломий ҳаракатини жуда ёмон кўрадилар.\nЎИҲ шубҳасиз исёнчи зўравон гуруҳ саналади. Ташкилот ўзининг чиқишларидан бирида тўрт америкалик альпинистни асирга олганди. Ўшанда Буш маъмурияти гуруҳни террорчи дея тан олишга шошилганди. Аммо альпинистлар миллий мансублик бўйича асирга олинмаганга ўхшаганди. Ўшанда ЎИҲ тожикистонлик ва қирғизистонлик аскарларга ва маҳаллий аҳолига ҳамда тўрт нафар япон геологларига ҳужум қилганди. (Қирғизистон ҳуқуқ-тартибот органлари таъкидлашича, 2003 йилда ЎИҲнинг Бишкекда АҚШ элчихонасини портлатишга уринишининг олди олинган, бироқ АҚШдан ёрдам пули олиш илинжида бу каби ёлғон тез-тез ишлатиб турилишини кўпчилик билади).\nЎИҲ АҚШга қарши кураш олиб бораётгани тўғрисида ҳеч қандай аломат кўрсатмаган. ЎИҲ идеологияси – маҳаллий ва регионал, биринчи навбатда Ўзбекистонда шариатга асосланган давлат барпо этиш. Ҳеч ким, ҳатто ФБР (Федерал текширув бюроси) ҳам ЎИҲ АҚШга ҳужум қилишни режалаштирмоқда, дея таъкидлай олмайди.\nАҚШ ҳукумати радикал исломга қарши уруш ҳолатида. Америкаликлар учун савол: мудҳиш диктатор билан унчалик катта бўлмаган инқилобчилар ўртасида кечаётган можарода биз кимнингдир, айниқса диктаторнинг тарафини олишимиз керакми?..”\nДаниил Кислов тайёрлади


ЕТТБ korzinka.uz акциялар пакетини сотиб олди » Muzlik.uz - O‘zbekiston yangiliklari\nЕвропа Тикланиш ва Тараққиёт Банки (ЕТТБ) Anglesey Food компаниясига (Ўзбекистонда korzinka.uz супермаркетлар тармоғини бошқаради) эгалик қилувчи Сингапурнинг Anglesey Investments компанияси миноритар акциялар пакетини сотиб олди, дея хабар берди банк матбуот хизмати «Газета.uz»га. Улуш ҳажми ҳақида ҳозирча маълум қилинмади. Ноябрь ойида korzinka.uz ЕТТБнинг 40 миллион долларгача миқдорда тўғридан-тўғри инвестицияларини жалб қилгани маълум бўлган эди. «Бу охирги ўн йилликда банкнинг Ўзбекистондаги хусусий капиталга киритган биринчи сармоясидир», — дейилади хабарда. Инвестициялар туфайли korzinka.uz дўконларининг сони деярли уч бараварга (ҳозирги 50 дан 140 тагача), ходимлар сони эса 2023 йилга бориб 5000 дан 10 минг нафарга кўпаяди. "Газета.uz"да реклама Инвестиция маблағлари, шунингдек, дастурий самарадорликни ошириш, иситиш, вентиляция ва ҳавони совитиш тизимларини ўрнатиш ҳамда девор ва томлар изоляциясини яхшилашга йўналтирилади. 2019 йилда ЕТТБ Ўзбекистондаги 13 лойиҳага 500 миллион евродан кўпроқ маблағни инвестиция қилди, шулардан 9 таси хусусий секторда. Бугунги кунга қадар эса ЕТТБ 79 лойиҳа орқали мамлакат иқтисодиётига 1,85 миллиард евро сармоя киритди.\nЕТТБ Ўзбекистондаги иккинчи идорасини очди\nЕТТБ «Ўзбекэнерго» учун 240 млн долларгача кредит ажратади\nЕТТБ Ўзбекистондаги дастлабки икки лойиҳани молиялаштиришни тасдиқлади\nАндижон ва Бухорода Korzinka.uz дўконлари очилади


Samsungнинг вафот этган раҳбари меросхўрлари рекорд миқдорда солиқ тўлайди - Arirang.uz\nSamsung концерни раиси вафотидан кейин 15,6 миллиард долларлик активларни мерос қилиб қолдирди. Yonhap нашрининг ёзишича, меросхўрлар ушбу маблағларнинг ярмини солиқ тарзида тўлашига тўғри келади.\n2020 йил 25 октябрда Жанубий Кореяда вафот этган Samsung концерни раиси Ли Гон Хининг меросхўрлари мерос учун рекорд даражада катта солиқ тўлайди.\nЛи Гон Хи меросни беваси ва уч фарзандига қолдирган. Ўғли Ли Чже Ён охирги беш йилдан буён Samsung’ни бошқармоқда, шунингдек, миллиардернинг икки қизи Ли Бужин ва Ли Со Хён ҳам бор.\nКонцерннинг марҳум раҳбари Samsung Electronics Cо. флагман компаниясининг 4,18 фоиз акциялари, шунингдек, 0,08 фоиз имтиёзли акцияларига эгалик қиларди. У Samsung Life Insurance Cо.нинг 29,76 фоиз акциялари, Samsung C&Т Cоrp.нинг 2,88 фоиз ва Samsung SDS Co’нинг 0,01 фоиз акциялари эгаси эди.\nЛи вафотидан кейин 18 триллион вонлик активлар (тахминан, 15,6 миллиард АҚШ доллари) мерос бўлиб қолмоқда. Yonhap’нинг солиқ тизимидаги экспертларга таянган ҳолда ахборот беришича меросхўрлар акциялар учун тахминан 10 триллион вон (8,87 миллиард доллар) тўлаши талаб этилади.\nSamsung раҳбарининг оиласи ушбу солиқларни бир неча йил давомида тўлаш ҳуқуқига эга: Жанубий Корея қонунчилигига кўра тўловлар беш йил ва ундан ортиқ муддатда бўлиб тўланиши мумкин. Аввал 2018 йилда вафот этган LG Group раҳбари Ку Бон Мунинг меросхўрлари солиқларни шундай тарзда тўлаганди.\nЛи Гон Хи 78 ёшда вафот эди. У 2014 йилда юрак хуружига учраган, шундан кейин миллиардернинг соғлиғида муаммолар кузатила бошлаган эди. Ли соғлиғи билан боғлиқ муаммолар сабаб концерн бошқарувини ўғлига топширган.\nЛи Гон Хи — Samsung асосчиси Ли Бен Чхолнинг ўғли. У 1987 йилда отасининг вафотидан кейин компания бошқарувини қабул қилиб олган, 1993 йилдан бошлаб ғарбча сиёсат асосида корпоратив ислоҳотларни амалга оширганди. Ли бошқаруви остида Samsung 25 йил ичида Корея ишлаб чиқарувчиси даражасидан жаҳон бозорида электротехника маҳсулотлари бўйича етакчи компаниялар қаторига кирган.\nЖанубий Кореяда кучли ёмғирлар 12 кишининг ҳаётига зомин бўлди


“Омикрон” жуғрофияси кенгаймоқда. Асоратлар кўлами ҳам! — Sof.uz\n“Омикрон” жуғрофияси кенгаймоқда. Асоратлар кўлами ҳам!\n14.12 16:42 163 Тиббиёт\nШу кунларда дунёнинг юздан зиёд давлатлари ўз ҳудудига коронавируснинг янги штамми кириб келишидан хавотирда. Етмишга яқин давлат эса аллақачон бу хатар билан юзлашди.\nПандемиянинг янги тўлқинидан, айниқса, Европа аҳолиси жиддий азият чекмоқда. Бу ерда “омикрон” туфайли эпидемиологик вазият янада мураккаблашган.\nХусусан, кеча Буюк Британияда янги мутация туфайли дунё бўйича илк ўлим ҳолати қайд этилди. Устига-устак, мамлакат Соғлиқни сақлаш вазирлиги келгуси 48 соат ичида Лондонда “омикрон” доминант позицияни эгаллашини маълум қилди.\nБу хавотирлар бежиз эмас, албатта. Чунки Англияда аниқланаётган инфекцияларнинг тахминан 20 фоизини айни шу штамм ташкил қилади. Бироқ Лондонда бу кўрсаткич аллақачон 44 фоизга етган. Ўсиш суръатлари шиддат билан ошмоқда.\nБуюк Британия Соғлиқни сақлаш вазири Сажид Жавиднинг таъкидлашича, мамлакатда “омикрон” билан касалланганларнинг ҳақиқий сони ҳозирда тасдиқланган 4,7 минг ҳолатдан анча юқори.\nБу вирус тури Швейцарияда ҳам “ҳукмрон” позицияни эгаллаши мумкин. Мамлакат соғлиқни сақлаш федерал бошқармаси раҳбари Анна Левининг айтишича, келгуси йил бошида ёки ундан ҳам олдинроқ янги штаммни юқтириш кўрсаткичлари “дельта”дан ошиб кетади.\nКуни кеча ЖССТ дунё бўйича “омикрон” аниқланган мамлакатлар сони 63 тага етганини тасдиқлаган эди. Ушбу рўйхатга кеча Венгрия ҳам қўшилди. Мамлакатда янги вариант дастлабки икки беморда аниқланган. Бироқ касалликни юқтирган эр-хотинлар хорижий давлатларда бўлмаган.\nШунингдек, қишки Олимпиада мезбонлигига тайёргарлик доирасида карантин қоидаларига қатъий амал қилинаётган Хитой Халқ Республикасида ҳам дастлабки “омикрон”ни юқтириш ҳолати рўйхатга олинди.\nЯнги штамм мамлакатнинг энг йирик метрополияларидан бири Тяньцзинда, чет элдан сафардан қайтган фуқарода қайд этилган.\nРоссияда эса “омикрон”га чалинганлар сони қисқа муддатда 2 нафардан 16 нафарга етди. Улар Жанубий Африка Республикасидан қайтган 177 нафар фуқаро орасида аниқланган.


Аскар оналарини шарафлаймиз\n14.01.2019 Муаллиф Маъмура АБДУРАХИМОВА\nДарҳақиқат, эл-юрт тинчлиги, Ватан осойишталигини асраётган, ғайрат-шижоати, соғлом тафаккури билан ёшларга ўрнак бўлаётган аскар ўғлонларимизнинг оналарини ҳар қанча шарафласак, эъзозласак арзийди. Зотан, дилбанди қалбига Она-Ватанни асрашдек муқаддас бурч туйғусини жойлаган, унинг соғлом, баркамол вояга етиши учун бутун борлиғини бахшида этган аёл азиз ва мўътабардир.\nВилоятимизнинг 19 та шаҳар-туманларида истиқомат қилаётган 200 нафарга яқин аскар оналари Шарқий ҳарбий округ маънавият ва маърифат марказида ҳарбий оркестр мусиқаси садолари остида гуллар билан кутиб олиндилар.\nВилоят, шаҳар, туман хотин-қизлар қўмитаси раислари, маҳалла фуқаролар йиғини мутахассислари, фаоллари, аскар оналари, ҳарбийлар таклиф қилинган тантанали тадбирни Шарқий ҳарбий округ қўшинлари қўмондонининг тарбиявий ва мафкуравий ишлар бўйича ўринбосари, полковник Шуҳрат Абдуллаев очиб, давлатимиз томонидан миллий армиямизга эътибор, ўқув-тактик машғулотлар, жанговар ва касбий тайёргарлик сифати, аскарларнинг маънавияти, маърифати, тафаккури, инсоний фазилатлари ҳақида мамнуният билан сўзлади.\nВилоят рус драма театри актёрлари томонидан буви, ота ва аскар образи асосида кичик саҳнавий композиция, Олтиариқ тумани ихтисослаштирилган умумтаълим мактаби ўқувчиларининг кўргазмали чиқишлари намойиш этилди.\nВилоят ҳокими ўринбосари, вилоят хотин-қизлар қўмитаси раиси Дилафрўз Қосимова, Ўзбекистон Ёзувчилар уюшмаси вилоят бўлими раҳбари, Ўзбекистон халқ шоири Энахон Сиддиқова сўзга чиқиб, тадбир иштирокчиларини 14 январь – Ватан ҳимоячилар куни билан табрикладилар. Шоира Энахон Сиддиқова “Аскар онаси мактуби” номли шеърини ўқиб эшиттирди.\nТадбирга ташриф буюрган аскар оналарига шаҳар, туман ҳокимликлари томонидан тайёрланган совғалар тақдим этилди. Олтиариқ туманидан ташриф буюрган Озодахон Каримова номи алоҳида тилга олинди. Унга ўғли оддий аскар Муҳаммаджон Абдураҳмоновга берилган Фахрий ёрлиқ тантанали топширилди.\nВатан хизматига ярайдиган фарзандим борлигидан ҳамиша фахрланаман,- деди Озодахон.\nМен нафақат ҳарбийнинг онаси, балки учта аскар бувиси сифатида ушбу тадбирда қатнашяпман, – дейди Бешариқ тумани, Булоқбоши МФЙда истиқомат қилувчи Ҳажалой Камолова. – Уларнинг тинч Ватанда униб-ўсаётганидан қувонаман.\nБешариқнинг Қият, Оқтовуқ қишлоғидан Насиба Абдураҳмонова, Гулбаҳор Фармонова, Нозима Аҳмедовалар ҳам фарзандларини ҳарбий қисмларда хизмат бурчларини аъло даражада бажараётганликлари, аскар ўғилларига берилган фахрий ёрлиқлар, дипломларни ўзлари билан бирга олиб келганликларини фахр-ифтихор ила изҳор қилишди.\nТадбирга Фарғона ҳарбий горнизони ҳарбий оркестлар, хонандалар томонидан намойиш этилган концерт дастури файз бағишлади.\n« Ўзбекистон-Хитой: минтақалар ҳамкорлиги\nМурожаатномани халқимиз катта қизиқиш ва ҳаяжон билан кутиб олди »\nБош саҳифа - 329 406 та


“Оталар чойхонаси”да қиморхона ташкил этган қиморбозлар ушланди » Ўзбекистон янгиликлари – Zamin.uz\n16 август 2017, 11:46\nАндижон вилоятида ўтказилаётган махсус «Тозалаш- Антитеррор» тадбири чоғида чойхонада қиморхона ташкил этилгани аниқланди. Шу билан бирга улардан далилий ашёлар ва қиморга тикилган пуллар олинган. Бу ҳақда Андижон ИИБ матбуот хизматига таяниб Kun.Uz маълум қилди.\n2017 йил 15 август куни тунги 01:50 ларда, ўтказилаётган тадбир ва тунги хизмат давомида Асака тумани Кўнгил кўчасида яшовчи Б.И. шу кўчада жойлашган «Оталар чойхонаси»да ноқонуний равишда қиморхона ташкил этган. У Асака тумани Ж.Мангуберди кўчасида яшовчи А. О, Асака тумани Тиллахон кўчасида яшовчи А.А, Асака тумани Асака кўчасида яшовчи А.У, Асака туман Асака кўчасида яшовчи С.Д ва Асака туман Асака кўчасида яшовчи Т.Г.ларга чўтал пули эвазига қимор ўйнашларига шароит яратиб берганлиги аниқланди.\nАшёвий далил сифатида 4 дона ошиқ суяги, 7 дона елим стакан, 136 минг сўм чўтал пули ва 658 минг 500 сўм «дов»га тикилган пуллар олинган.Мазкур ҳолат юзасидан терговга қадар текширув ҳаракатлари олиб бормокда.\nЯнгиликлар » Жамият » “Оталар чойхонаси”да қиморхона ташкил этган қиморбозлар ушланди\n12:08 Андижонда автомашиналарни тунаб кетаётган шахс қўлга олинди\n13:00 Қидирувда бўлган шахслар ИИБ ходимлари томонидан қўлга олинди\n15:52 «Асака» банки раҳбари янги лавозимга тайинланди


Сочида намойишлар ўтказиш тартиби юмшатилганига мухолифат ишонмади - BBC News O'zbek\nСочида намойишлар ўтказиш тартиби юмшатилганига мухолифат ишонмади\nРоссия мухолифати ҳукуматнинг Сочи Олимпиадаси пайти норозилик намойишлар ўтказилишига имкон берганига шубҳа билан қарамоқда.\nМухолифатчи Эдуард Лимоновга кўра, норозилик намойишлари олимпиада иншоотлари қурилишидан олдин ўтказилиши керак эди.\nМухолифатнинг бошқа вакиллари ва блоггерлар фикрича, президентнинг тўлиқ тақиқдан намойишлар ўтказишни енгиллаштиришга қараб чекиниш қарори аслида "кўз бўямачилик" бўлиб, ҳеч нарсани ўзгартирмайди ҳам.\nБундан олдин Россия Президенти Владимир Путин Сочи Қишки ўйинлари ўтказиладиган жойлар атрофида хавфсизлик чораларини кучайтириш фармонига ўзгартириш киритгани айтилганди.\nФармонда "намойиш, ҳаракат ва юришлар" олдиндан Сочи маҳаллий расмийлари ва хавфсизлик кучлари билан келишган ҳолда расмийлар ажратган махсус зоналардагина рухсат этилиши маълум қилинади.\n7 январдан 21 мартгача Сочида хавфсизлик чоралари кучайтирилган махсус тартиб амал қилади.\nПрезидент Путин ўтган йил ёзида Қишки олимпия ўйинлари пайти барча норозилик амалиётлари тақиқланиши ҳақида фармон чиқарган эди.\nБироқ энди норозилик митинглари билан боғлиқ чеклов юмшатилмоқда, кимда-ким йиғилиш ёки намойиш ташкил қилмоқчи бўлса, Краснодар ўлкаси, Сочи шаҳри маъмуриятлари, ўлкадаги Ички ишлар ва Федерал Хавфсизлик хизматининг маҳаллий идораларига мурожаат қилиши лозим.\nРасмийлар рухсат берган жойда намойиш ташкил қилиш мумкин, бироқ намойишчилар сони чекланган бўлади.\nДунёда кўплаб ташкилотлар, хусусан, бесоқолбозларнинг ҳуқуқлари учун курашаётган ҳамда Россияда сиёсий ислоҳотлар ўтказилишини талаб қилаётган гуруҳлар Сочи ўйинлари пайти норозилик амалиётларини ўтказиш тақиқланганидан шикоят қилдилар.\nСочи Қишки олимпиадаси жангариларнинг нишонига айланиши мумкинлиги борасидаги хавотирлар ҳам кучли.\n29 ва 30 декабр кунлари Сочига яқин Волгоград шаҳрида икки худкуш ҳужумчи ўзларини портлатганлари хабар қилинган.\nОқибатда 34 инсон нобуд бўлган.\nРоссиялик терговчиларга кўра, худкуш ҳужумчилар Шимолий Қофқоздан борган жангарилар бўлганлар.\nВолгограддаги портлашлар туфайли Президент Путин олимпиада иншоотлари атрофида хавфсизлик чораларини янада кучайтаришга буйруқ берди, сўнг ўзи шахсан бориб, бу объектларни текширувдан ўтказди.\nСочидаги хавфсизлик чоралари дронлар орқали осмондан кузатиш ва кўчаларда автомобиллар ҳаракатини қаттиқ чеклашни назарда тутади.\nАйрим таҳлилчилар фикрича, намойишларга жорий этилган чекловларнинг юмшатилиши, ўйинлар яқинлашган пайти Кремл томонидан халқаро ҳамжамият кўзи олдида Россиянинг обрўини яхшилаш ниятидаги амалларидир.\nЯқинда россиялик таниқли тадбиркор Михаил Хожорковский ва Pussy Riot қўшиқчи гуруҳининг икки аъзоси амнистия бўйича озодликка чиқарилдилар.\nСиёсатшунос Станислав Белковский ҳам Путиннинг қарори ҳукуматнинг Сочи Олимпиадаси пайти оммавий ҳаракатларга муносабатини ўзгарганини англатмайди, деб билади.\n"Президент Сочида оммавий тартибсизликлар бўлишини олдини олишга 120 фоиз уринмоқда. Шу билан бирга Путин давлат раҳбарлари ташриф буюрадиган Ўйинда ўзининг ҳаракати албатта сиёсий бекаму кўст бўлишини хоҳлайди", дейди "Эхо Москва"га берган интервюсида жаноб Белковский.\nШунингдек "Ҳамма нарса силлиқ кечиши керак. Қарорда айтилишича, илгари нима қилган бўлсанг қил, лекин маҳаллий ҳокимият розилиги билан. Лекин шуниси аниқки, Сочи Олимпиада қўмитаси ва Владимир Путинга ноқулай бўлган воқеа расмийлар томонидан тасдиқланмайди. Шундай экан, аслида ҳеч нима ўзгармади, фақат шакл ўзгарди холос", дейди сиёсатшунос Белковский.\n2008 йилги Пекин Олимпиадаси пайти ҳам Хитой расмийлари намойишларга тааллуқли шундай чеклов жорий этган эди.\nОлимпия ўйинлари пайти Пекиндаги уч паркда намойиш ўтказишга рухсат берилган, бироқ бу рухсатни шаҳар маъмурияти ва полиция идорасидан олиш талаб қилинган.\nВолгограддаги портлашлар Сочи Олимпиадасига боғлиқми?\nОлимпиада машъаласи Байқонурдан фазога олиб чиқилди\nСочида қад кўтараётган ҳашаматли спорт саройлари кимга қанчага тушмоқда?\nДоғистонда Сочи Олимпиадаси олди шубҳали кишилардан ДНК олинмоқда


Эронга инсонпарварлик ёрдами юборилди » Muzlik.uz - O‘zbekiston yangiliklari\nЎзбекистон Фавқулодда вазиятлар вазирлиги 16 март куни махсус авиаборт билан Эронга Covid-19 коронавируси тарқалиши муносабати билан ҳимоя воситалари ва дори воситаларидан иборат инсонпарварлик ёрдамини жўнатди. Бу ҳақда вазирлик матбуот хизмати хабар қилди. Ҳукумат фармойишига кўра, ушбу юк стерил тиббий қўлқоплар, ҳимоя қилувчи комбинезонлар, махсус тиббий формалар, ниқоблар, дока, спирт, гигиеник геллар ва дори воситалар сингари умумий оғирлиги қарийб 7 тоннага яқин бўлган тиббий буюмларни ўз ичига олади. Махсус бортга икки нафар ФВВ шифокори ҳамроҳлик қилади. Ортга қайтишлари билан улар икки ҳафталик карантинга олинади. Аввал хабар қилинганидек, бугун ФВВнинг худди шу бортида Эрондан Ўзбекистонга 28 нафар Ўзбекистон фуқароси, жумладан, ёпилган Эрон-Туркманистон чегарасида қолиб кетган 14 нафар ҳайдовчи, тадбиркорлар, талабалар ва бошқалар олиб келинади. "Газета.uz"да реклама Маълумот учун, Эрон Ислом Республикасида COVID-19 коронавируси билан касалланганлар сони 14 мингга етди. Бу кўрсатгич бўйича Эрон дунё бўйлаб Хитой ва Италиядан кейин учинчи ўринда туради.


Қирғизлар ва тожиклар нимани бўлишолмаяпти? Бишкекда намойиш бошланди | Qalampir.uz\nҚирғизлар ва тожиклар нимани бўлишолмаяпти? Бишкекда намойиш бошланди\nТаҳлил\t29 Апрель 19:10 24904\nХабарингиз бор, сўнгги кунларда Қирғизистон ва Тожикистон чегара ҳудудида кескинлик сақланиб турибди. Бугун, 29 апрель куни Қирғизистоннинг Боткен ва Тожикистоннинг Исфара вилоятлари чегарасида ҳарбийлар ўртасида отишма ҳам бошланди.\nҚирғизистон ҳукуматига Тожикистон билан зиддият етмаганидек, айни вақтда мамлакат пойтахти Бишкекда намойиш бошланган. Ҳукумат уйи ёнида йиғилган 200 дан ортиқ намойишчилар боткенликларни қўллаб-қувватловчи митинг ўтказмоқда.\nНамойишчилар мамлакат Бош вазири Улуғбек Марипов ва Миллий хавфсизлик давлат қўмитаси раҳбари Қамчибек Тошиевдан ташқарига чиқишни талаб қилмоқда.\nҚизиғи шундаки, намойишчилар кўришни талаб қилаётган иккала расмий ҳам Қирғизистонда эмас. Бош вазир Улуғбек Марипов амалий ташриф билан айни вақтда Россиянинг Қозон шаҳрида бўлиб турибди.\nҚирғизистонда мамлакат ҳудудий дахлсизлигига масъул бўлган Миллий хавфсизлик давлат қўмитаси раҳбари Қамчибек Тошиев эса 28 апрель куни Германияга даволаниш учун учиб кетган эди.\n“Кеча [28 апрель] эрталаб даволаниш учун Германияга учдим. Аммо бугун [29 апрель] Боткендаги воқеалар сабабли шифохонага етиб бормай, Қирғизистонга қайтиб учиб кетяпман. Кечгача етиб бораман. Барчани сабр-тоқатли бўлишга чақираман”, деб ёзган Қамчибек Тошиев.\nХабарларга кўра, намойишчилар Бош вазир ёки ҳукумат аъзолари уларнинг олдига чиқиши учун 15 дақиқа вақт берган. Акс ҳолда, уларнинг ўзи Ҳукумат уйига бостириб кириш билан таҳдид қилган.\nМамлакат полиция ходимлари эса намойишчиларни провокацияларга берилмасликка чақирмоқда.\nСўнгги хабарларга кўра, намойишчилар Боткен вилоятига кетиш ва чегара қўшинларига ёрдам бериш учун кўнгиллилардан иборат отряд ташкил қилмоқда.\nҚирғиз-тожик чегарасидаги можаронинг бошланиши\nШундан сўнг, Тожикистон томони “Головная” сув тақсимлаш пункти ёнидаги электр устунига видеокамералар ўрнатишни бошлаган. Бундан норози бўлган қирғизлар камераларни олиб ташлашни сўраган. Шу билан 28 апрель куни икки томон ўртасида дастлаб оғзаки ҳақорат ва айтишувлар сўнгра, бир-бирига тош отиш бошланган.\nВазиятга ҳарбийларнинг аралашуви\nКейинчалик вазиятга икки мамлакат чегара қўшинларининг аралашуви ортидан тошбўрон отишмага айланиб кетди.\nТожикистон Миллий хавфсизлик давлат қўмитасига кўра, Қирғизистон томони бугун, 29 апрель куни маҳаллий вақт билан соат 10:45 да Тожикистон Республикаси фуқароларига қарата ўт очган.\n“Икки эркак жароҳат олди. Улар Исфара шифохонасига ётқизилди. Бири қўл ва оёғидан яраланган. Иккинчиси эса бошидан: унинг аҳволи оғир”, дейилади қўмита хабарида.\nҚирғизистон томони эса бошқача ахборот бермоқда\nҚирғизистон Миллий хавфсизлик давлат қўмитасига кўра, Тожикистон Ички ишлар вазирлигининг чегара қўшинлари ва махсус кучлари 29 апрель куни маҳаллий вақт билан соат 14: 00 да миномётлар, пулемётлар ва автомат қуролларидан ўқ отишни бошлаган.\nИкки ўртадаги тарихий чегара муаммоси\nТожикистон ва Қирғизистон ўртасидаги чегара узунлиги 980 км атрофида. Совет Иттифоқи қулаганидан кейин, икки ўртадаги чегара чизиғида 10 дан ортиқ баҳсли участкалар пайдо бўлди.\nБугунги кунга қадар чегарани делимитация ва демаркация қилиш натижасида икки томон 580 кмлик чегара масаласида ўзаро келишувга эришиб улгурган. Демаркация комиссиясининг сўнгги йиғилиши 2021 йил март ойида бўлиб ўтди. Ушбу жараёнларда делегацияларга Тожикистон ва Қирғизистон Миллий хавфсизлик давлат қўмиталарининг раислари бошчилик қилди. Юқорида қайд этилган уринишларга қарамай, ҳалигача икки ўртадаги чегара масаласи тўлиқ ҳал қилинганича йўқ ва баъзи ҳудудларда вақти-вақти билан чегараолди маҳаллий аҳолиси ўртасида тортишувлар ва можаролар бўлиб турибди.\n15 Октябрь 12:14 36128\n15 Октябрь 17:43 34746\n16 Октябрь 11:15 24498\n16 Октябрь 12:16 24197\n15 Октябрь 20:31 24047


Олимлар саратонга қарши универсал вакцина яратиш арафасида\n10:39 / 02.06.2016\nХалқаро олимлар гуруҳи "саратонга қарши универсал вакцина ишлаб чиқишга яқин". Бу ҳақида Australian газетаси хабар берди.\nУнга кўра, ишлаб чиқилаётган препарат барча саратон касалликларига нисбатан самарали бўлади.\n"Биз биринчи маротаба нанопарчаларни қўллаб венага юбориладиган вакцинани яратишга муваффақ бўлдик", - деди газетага берган интервьюсида илмий гуруҳ раҳбари, Угур Сахин номидаги саратон касалликларини ўрганувчи Майнц университети директори Иоанн Гутенберг.\nОлимнинг хабар беришича, препарат касалликнинг олдини олувчи эмас, уни даволовчи характерга эга. Унинг сўзларига кўра, вакцина меланомага чалинган сичқонларда ва бир неча кишиларда синовдан ўтказилиб, умидли натижа берди. Бироқ вакцинанинг саратонга чалинган беморларга нисбатан таъсирига доир сўнгги натижалар тахминан бир йилдан кейин маълум бўлади. Бундан кейин тадқиқотчилар беморларда янада кенг миқёсли синов ўтказишни режалаштиришди. Угур Сахиннинг айтишича, препаратни "тахминан беш йилдан кейин" тиббиётда қўллаш мумкин бўлади.


Россия Қирғизистонга молиявий ёрдам беришни тўхтатди | Qalampir.uz\nРоссия Қирғизистонга молиявий ёрдам беришни тўхтатди\nОлам\t15 Октябрь 12:06 7465\nРоссия Қирғизистон Республикасига ҳар қандай молиявий кўмак ў'рсатишни тўхтатади. Бу чеклов мамлакатдаги сиёсий вазият барқарорлашгунча ва ҳокимият фаолияти тикланмагунча давом этади. Бу ҳақда РБК Молия вазирлигидаги манбасига таяниб хабар берди.\n“Қирғизистон Республикасидаги мавжуд вазиятни ҳисобга олган ҳолда, молиявий ёрдам бериш мамлакатда сиёсий вазият барқарорлашгунча ва ҳокимият органлари фаолияти тикланмагунча тўхтатиб қўйилган”, дея маълум қилган манба.\nРФ Молия вазирлиги нашриннг сўровига жавоб бермаган.\nСўнгги марта 2019 йилда Қирғизистонга давлат молиявий ёрдами ҳақида хабар берилган эди: ўшанда Россия 30 миллион доллар беғараз ёрдам кўрсатган. 2005 йилдан бошлаб Россия Қирғизистоннинг 700 миллион доллардан ортиқ қарзларидан ҳам воз кечган (2018 йил февраль ойида қарз бутунлай ўчирилган). 2012 йилдан бери Москва Бишкекка 250 миллион доллардан зиёд грантлар тақдим этган.\nЖээнбеков вазиятни изга солиш учун 9 октябрь куни Бишкекда фавқулодда ҳолат эълон қилди. Кейинроқ бу режим яна узайтирилди. Ҳарбийларнинг Бишкекка кириши натижасида намойишлар ва талончиликлар тўхтади. Аммо сиёсий вазият тўлалигича изига тушгани йўқ.\nРоссия-Қирғизистон Қирғизистондаги вазият\n27 Октябрь 12:45 36315\n26 Октябрь 11:42 32678\n26 Октябрь 22:22 30985\n26 Октябрь 20:44 30973\n27 Октябрь 09:58 28788


Душанбе яқинида тожик-хитой аксилтеррор машқлари ўтказилмоқда\n18 Август, 2021\nТожикистон расмийлари хитойлик шериклар билан «тоғларда терроризмга қарши курашиш» бўйича қўшма машқларни бошлаганини айтмоқда. Тожикистон ва Хитой қўшма машғулоти 17 августда Душанбе яқинидаги Ромит дарасида бошланган ва 20 августгача давом этади.\nМашғулотларда Тожикистон томонидан Ички ишлар вазирлигининг махсус кучлари, Хитой тарафидан жамоат хавфсизлиги вазирлиги ходимлари иштирок этмоқда.\nҚўшма машғулотлар Тожикистон Ички ишлар вазири Рамазон Раҳимзода Лиу Юнфенг бошчилигидаги Хитой Жамоат хавфсизлиги вазирлиги вакиллари билан учрашувидан сўнг бошланди.\n16 август куни бўлиб ўтган ушбу учрашувда улар «уюшган жиноятчиликка қарши курашиш, ахборот алмашиш, тажриба ва юқори малакали кадрлар тайёрлаш масалалари»ни муҳокама қилишди.\nҲозирда Душанбе Пекин билан ҳам икки томонлама муносабатлар доирасида, ҳам Шанхай ҳамкорлик ташкилоти, шунингдек, Хитой-Тожикистон-Покистон-Афғонистон аксилтеррор коалицияси доирасида ҳамкорлик қилмоқда.\n2019 йил ноябрь ойида Хитойнинг молиявий кўмагида Душанбеда терроризм, экстремизм ва сепаратизмга қарши кураш маркази ташкил этилди. 2016 ва 2019 йилларда Тожикистон ва Хитой ҳарбийлари Тоғли Бадахшон автоном вилояти ҳудудида қўшма машғулотлар ўтказган.\nАввалроқ, Хитой Ромит дарасида полигон қурилишини молиялаштирган, у ерда ҳозир Тожикистон Ички ишлар вазирлиги ва Хитой Халқ Республикаси Мудофаа вазирлиги қўшма машғулотлари ўтказилмоқда. Хитойнинг Тожикистонда молиявий кўмаги билан тожик-афғон чегарасини мустаҳкамлаш мақсадида 4 та чегара пости ва Чегара қўшинлари учун ўқув маркази қайта қурилди.\nТожикистон ва Хитой бир-бири билан бевосита чегарадош ва Хитой айни пайтда Тожикистон иқтисодиётининг асосий сармоядорларидан биридир. Тожикистон ташқи қарзининг қарийб ярми дунёдаги энг кўп аҳоли яшайдиган бу мамлакатдан келади ва кўпчилик бу қарамликдан қўрқсада, Тожикистон расмийлари хавотирга ўрин йўқлигини доимий равишда айтиб келади.


“Реал”нинг куни арзон футболчиларга қолди\n22 январь, 2021, 19:20\nТеглар:Реал | Фейеноорд\nМадридда ҳам пул кам\nКоронавирус пандемияси таъсирида юзага келган молиявий инқироз туфайли “Реал” ҳам катта трансферларни амалга ошира олмай қолди. Мадридликлар таркибни кучайтириш учун асосан арзон футболчиларни танлашга мажбур бўлмоқда.\nАйни пайтда “Қироллик клуби” Серхио Рамоснинг ўрнини босиш учун марказий ҳимоячи қидиряпти. Мадридлик скаутлар клуб раҳбариятига “Фейеноорд”да тўп тепаётган Маркос Сенесига эътибор қаратишни тавсия қилмоқда.\n23 ёшли аргентиналик футболчини мадридликлардан ташқари “Милан”, “Наполи” ва “Аталанта” ҳам ўз таркибида кўрмоқчи. Шу боис, “Фейеноорд” анча қиммат – 35 миллион евро атрофида бадал пули талаб қиляпти. Лекин мутахассислар ҳозирги шароитда нидерландияликлар яхшигина чегирма қилишига тўғри келишини таъкидламоқда.\nЖорий мавсумда Маркос Нидерландия чемпионатида 17 та учрашувда қатнашиб, иккита гол уришга ҳам эришди.


Қаршида Гулнора Каримова учун қурилган Форумлар саройи меҳмонхонага айлантирилмоқда | Qalampir.uz\nҚаршида Гулнора Каримова учун қурилган Форумлар саройи меҳмонхонага айлантирилмоқда\nЖамият\t19 Август 11:07 45716\nҚарши шаҳридаги Насаф кўчасида бундан бир неча йил илгари қад ростлаб, қурилиши тугалланмай қолган бино сотувга қўйилди. Ушбу иншоот кўп йиллардан буён Ўзбекистон Республикаси Биринчи Президенти Ислом Каримовнинг тўнғич қизи Гулнора Каримова учун қурилган Форумлар саройи экани айтиб келинади.\n“Қашқадарё” газетасининг ёзишича, ушбу бинони "Тонг сув қурилиш" МЧЖ аукцион савдоси орқали сотиб олган. Айни вақтда ушбу бино тўрт юлдузли меҳмонхонага айлантирилиши кутилмоқда.\n“Меҳмонхона 140 ўринга мўлжалланади. Қурилиш-жиҳозлаш ишлари учун 3 миллиард сўм ўз маблағимиз, 7 миллиард сўм банк кредити йўналтиришни мақсад қилганмиз. Ҳозиргача ўз ҳисобимиздан 5 миллиард сўм сармоя киритдик. Қўшимча хоналар қурилди, том қисми ёпилди, бинонинг аввалги кўринишига анча ўзгариш киритилди. Қурилиш материаллари, жиҳозлар олиб келиш бўйича Хитой билан шартнома қилганмиз. Меҳмонхонани 2021 йил охиригача фойдаланишга топшириш мақсад қилинган”, дейди жамият раҳбари Поён Жўраев.\nАйтишларича, бошда бинони янада баландроқ қилиб, ўринлар сонини ошириш кўзланган, бироқ аввалги лойиҳа 4 қаватга мўлжаллаб тузилгани сабаб таваккал қилинмаган, қўшимча қаватлардан воз кечилган.\n25 Октябрь 10:08 51769\n25 Октябрь 14:58 45286\n25 Октябрь 08:27 32682\n25 Октябрь 14:27 21821\n26 Октябрь 11:42 21055


OzodDayjest: Юқори даражадаги коррупционерларни халқ кўз ўнгида жазолаш сўралди\n19 май 2022, Тошкент вақти: 09:46\nЭнергетика вазирига электр энергияси таъминоти бўйича ваъдаси эслатилди. Ёзувчи Хуршид Дўстмуҳаммад юқори лавозимли коррупционерларни халқнинг кўз ўнгида жазолашни таклиф қилди. Адлия вазири Давлетов ва тадбиркор Назаров “айтишиб” қолди. Жорий ҳафта ўзбек матбуоти шу каби воқеалар ҳақида хабар берди.\n“Чироқ ўчмайди деб ваъда бергандингиз-ку?!” – Энергетика вазири саволга тутилди\nЁзнинг жазирама кунларида мамлакат ҳудудларида, ҳатто пойтахт Тошкентда ҳам электр энергияси узилишларини кўпайди. Чироқ муаммоси сабаб айрим ҳудудларда аҳоли автомобиль ва поезд йўлини тўсиб қўйгани ҳам қайд этилди. Шу муносабат билан маҳаллий матбуот Энергетика вазири Алишер Султоновга президент ҳузурида берган ваъдасини ёдга солди (www.xabar.uz, 8 июнь).\nЖорий йил 24 март куни бўлиб ўтган селектор мажлисида президент Шавкат Мирзиёев қиш фаслида электр энергияси ва табиий газ таъминотида юзага келадиган муаммолар юзасидан энергетика вазири Алишер Султоновдан ҳисобот талаб қилган эди. Вазир эса жорий йилги куз-қиш мавсумида электр энергияси бўйича муаммо бўлмаслигига ваъда берган, нафақат куз-қиш мавсуми, йилнинг ҳар бир даврига эътибор кучли бўлишини таъкидлаган эди.\n“Электрнинг ўчишига ким айбдорлигини билмайман. Негадир бизнинг электр жуда нозиктаъб. На иссиқни, на совуқни, на шамолни, на ёмғирни хушлайди. Алишер Султонов ваъда бергани ҳамманинг ёдида. Ваъда ҳам чакана эмас, нақ президентимизнинг шахсан ўзларига берилган. Билмадим, ваъда бериб бўлгач, ичларида “ҳазиллашдим” дегандирлар-у, биз эшитмагандирмиз”, деб ёзган сайт.\nТаъкидланишича, ҳудудларда электр бўлмаса, на чорвачилик, на деҳқончилик қилиб бўлади. Ичимлик сув танқис жойларда эса электрнинг қадри икки карра билинади.\n“Халқ орасида “эчкининг қасами” атамаси юради. Ваъда берилса-ю, бажарилмаса кимдан ўпкалашниям билмайди одам. Эҳтимол, жаноб вазиримиз ваъдани унутиб қўйдилармикан? Аммо не бўлса ҳам ваъда бажарилмаяпти. Қолган факторлар сабаб эмас, “баҳона”га ўхшаб кўринаверади”, деб ёзган Xabar.uz нашри.\nХуршид Дўстмуҳаммад: Юқори даражадаги коррупционерлар халқ кўз ўнгида жазоланиши керак\nТаниқли ёзувчи, филология фанлари доктори Хуршид Дўстмуҳаммад ўзбек жамиятида чуқур илдиз отган коррупцияни йўқотиш йўллари ҳақида гапирди (www.kun.uz, 8 июнь). Ёзувчи Коррупцияга қарши курашиш агентлиги раҳбари Акмал Бурҳоновнинг бу борадаги интервьюсини кўриб, саволларга етарли жавоб ололмаганини қайд этган.\n“Акмал Бурҳонов порахўрлар жавобгарликка тортиляпти, деди, лекин бундан жамоатчилик бехабар-ку. Юқори даражадаги коррупционерлар халқнинг кўз ўнгида жазоланиши керак. Одамлар билсин, жиноятга жазо борлигини. Агар шундай қилинса, кўрасиз, албатта, ўзгариш бўлади. Албатта, бу ҳам ягона ечим эмас, бошқа чораларини ҳам кўриш керак. Масалан, диний уламолар ёшларга диний тарбия берайлик, деяпти. Тўғри. Чунки диний тарбия коррупцияга қарши курашдан ташқари, шунингдек, ўзликни тарбиялаш дегани ҳам. Бу энг катта омил”, деган Х.Дўcтмуҳаммад.\nИжодкор, айни чоқда, ҳозирги амалдорлар, хусусан, ҳокимлар фаолиятига ҳам баҳо берган.\n“Бизда ҳокимлик мактаби йўқ. Ҳозир ҳокимларни президент ҳузуридаги Давлат бошқаруви академиясида тайёрлашяпти. Лекин унда ўқиган, ҳужжат олган бошқа нарса. Ҳоким дегани – 200 минг-300 минг одамга раҳбарлик қиладиган киши дегани. У бошқача ўқитилиши керак. Ҳоким дегани шундай одамки, у энди ота бўлади, донишманд, мутафаккир бўлади. Икки йил олдин Тошкент шаҳри Себзор туманида одамларнинг уйлари бузилиши бўйича қанча тўполонлар бўлди. Бунда одамлар яшаб турган уйлар бузилди. Халқда норозилик уйғотишди. Мен кечагина шу жойлардан ўтдим ва кўрдимки, бу жойлар ҳали ҳам бўш турибди. Хўш, нега шошиласан? Мана ётибди-ку ташландиқ майдон бўлиб!” дея оғриқли саволлар қўйган адиб.\nХ.Дўстмуҳаммад суҳбат асносида жамиятга маънавий ҳокимлар кераклигини таъкидлаган.\nМурод Назаровнинг фикрига адлия вазири эътироз билдирди\n“Tashkent city” ҳудудида қурилаётган биноларнинг биронтаси тегишли қуйи идораларнинг тасдиғидан ўтмаган. Бу ҳақда “Murad Buildings” компанияси асосчиси Мурод Назаров “Рост24” нашрига 7 июнь куни берган интервьюсида айтиб ўтди.\n“Бу ҳудуд (“Tashkent city” назарда тутилмоқда – таҳр.) – махсус ҳудуд, бу – параллел лойиҳалаштириш ва параллел ишларни олиб бориш рухсати билан ташкил қилинган жой. Фақат Nest One эмас, балки битган Hilton меҳмонхонасининг ҳужжатлари ҳам ҳозир тайёрланмоқда”, деган М.Назаров.\n9 июнь куни Тошкентда бўлиб ўтган матбуот анжуманида адлия вазири Руслан Давлетов М.Назаровнинг фикрига муносабат билдирди ва унинг қарашини рад этди.\n“Агар бу ҳақда бирор бир тадбиркор субъектив фикрини айтган бўлса, бу унинг ўз фикри. Махсус ҳудудлар “Иқтисодий ҳудудлар тўғрисида”ги қонун билан тартибга солинади, масалан, саноат билан боғлиқ эркин иқтисодий зоналар. Бошқа кимнингдир шахсий фикри расмий аҳамиятга эга эмас. “Tashkent сity” ҳудудида ер ажратиш масалалари қонуний ҳал этилган. Қурилиш объектини қуришда лозим бўлган ҳужжатлар тури жуда кўп. Улар орасида қурилиш бошланмасдан тайёр бўладигани ҳам, қурилиш жараёни билан параллел тайёрланадиган ҳужжатлар ҳам бор”, деган адлия вазири.\n“Tаshkent city” халқаро ишбилармонлик маркази дирекцияси ҳам Мурод Назаровнинг қурилиш объектлари ҳужжатлари тасдиқланмагани ҳақидаги фикрини асоссиз дея баёнот берди.


08:37 / 31.08.2016 | AAA | 2658\nАссалому алайкум! Бизни имом жума маърузаларида пайпоқсиз (носки) намоз ўқиш макруҳ дедилар. Мен дарров раҳматли Шайх ҳазратимни китобларини варақлай бошладим. Йўқ ундай гап қаердан олди имом бу гапни илтимос саволга ойдинлик киритиб беринг умуман пайпоқсиз намоз ўқиш мумкинми?\nВа алайкум ассалом! “Пайпоқсиз (носки) намоз ўқиш макруҳ” деган гап умуман нотўғридир. Осон ва енгил динни нега қийин қилиб олишади? Бу каби динда йўқ нарсаларни тўқийвериш Расулуллоҳ соллаллоҳу алайҳи васалламнинг қуйидаги ҳадисларига хилоф бўлади.\nعَنِ النَّبِيِّ صَلَي الله عَلَيْهِ وَسَلَّم قَالَ: يَسِّرُوا وَلَا تُعَسِّرُوا وَبَشِّرُوا وَلَا تُنَفِّرُوا. رَوَاهُ الشَّيْخَانِ\n«Набий соллаллоҳу алайҳи васаллам:«Осонлаштиринглар, қийинлаштирманглар. Хушхабарлар беринглар, нафрат қилдирманглар», дедилар».Икки Шайх ривоят ривоят қилганлар.Шарҳ: Бу ҳадиси шариф ҳам Анас ибн Молик розияллоҳу анҳудан ривоят қилинмоқда. Пайғамбаримиз соллаллоҳу алайҳи васаллам саҳобаи киромларга, улар орқали барча умматларига мурожаат этиб: «Осонлаштиринглар, қийинлаштирманглар», демоқдалар. Яъни, Ислом ҳақида гапирадиган, баъзи бир масалани ечадиган ёки бирор нарсада ҳукм чиқарадиган бўлсангиз, умуман, ҳар бир нарсада осон тарафини олинг, қийинини олманг, демоқдалар. Модомики, иш шариат чегарасидан чиқмаса, осон томонини олиш Ислом дийнининг асосий қоидасидир. Бошқа ҳадиси шарифларда келишича, Пайғамбаримиз соллаллоҳу алайҳи васаллам қачон икки нарса орасидан бирини танлаб олиш ихтиёрига эга бўлсалар, албатта осон томонини олганлар. Кишиларни Исломга даъват қилиш учун атрофга юбораётиб, мана шу ҳадисни ҳар бир саҳобийга, албатта, қайта-қайта тайинлаганлар. «Хушхабарлар беринглар, нафрат қилдирманглар». Ислом ҳақида, шариат ҳақида кишиларга гапирилганда доимо яхшиликларни, улар учун хушхабар бўладиган, икки дунё саодатига сабаб бўладиган нарсаларни гапириш лозим. Кишиларнинг нафратини келтирадиган, уларни чўчитадиган, кўнглини қолдирадиган гап-сўз ва тасарруфларни қилмаслик керак. Ушбу ҳадиси шарифдан оладиган фойдаларимиз очиқ-ойдин кўриниб турибди. Бунга айниқса, Исломга даъват қилиш билан машғул кишилар алоҳида эътибор беришлари лозим. Афсуски, баъзи бир биродарлар бу ҳадиси шарифдан бехабар, тескари маънода гап-сўз ва ҳаракатлар қиладилар. Авваллари билмаган бўлсак, энди билдик. Бундан буён Ислом дийни ҳақида гапирадиган, бирон иш қиладиган, ҳукм чиқарадиган бўлсак, осон тарафини олайлик. Кишиларга дийнимизнинг осонлиги, икки дунё бахт-саодатига етказиши башоратини бериб, гапирайлик. Ўзимизча шариатни қийинлаштирмайлик! Кишиларни турли гап-сўз, бўлмағур ҳатти-ҳаракатларимиз билан Исломдан нафратлантирмайлик. Мўътабар ҳадиси шарифга доимо амал қилишга интилайлик! (“Ҳадис ва Ҳаёт” китобидан). Валлоҳу аълам!\nҚиёмда қўл боғлаш


Эрини чопиб ташлаган аёл. - 22 Ноября 2013 - www.BePuL.NeT\nГлавная » 2013 » Ноябрь » 22 » Эрини чопиб ташлаган аёл.\n-Ёшим ўттизга етибдики болалигимдан хамма мени жуда камгап ва жиддий инсон сифатида биларди. Балки шунинг учун хам совчилар аримасди. Оддий оиладан бўлган йигитга турмушга чиқдим. Икки йил бола бўлмади, кейин эса ўғлим туғилди. Бу орада эримни ишлари яхши бўлиб катта лавозимга кўтарилиб кетди. Мана шундан хар куни уйга маст холатда келиш бошланди. Кейин эса кам келадиган бўлди. Кўп ичиш сабабларини аввал хўжайинлар билан ўтиришни рўкач қилди. Бора бора умуман оиласи қизиқтирмай қўйди, маст бўлиб келиб боламни олдида бесабаб дўппослай бошлади. Йиллар давомида уйдагиларим, хатто қайнона ва қайноталаримдан беркитдим. Биз алохида яшаганимиз боис бир икки маротаба бу жанжал устидан қайнона қайноталарим келиб кўриб ўз ўғлини хатто милицияга беришим кераклигини хам айтишди. Менинг сабрим ва чидамимга қойил қолишарди. Хеч қачон нолимаганман, бошида қийинчиликлар туфайли шу қотган нонга хам чидаб яшаганман.\nУнинг жазманлари қўнғироқ қилишни бошлаб шартта эримни тутиб хам беришди, жанжалкаш эмасман, шунчаки кўз ёш қилиб фарзандимиз учун оғиз жуфталаганимда ўша квартирадан жазмани билан уриб чиқариб юборишган. Фарзандимни қучоқлаб кўчага чиқиб хушимни йўқотганимда умуман бегона йигитлар мени уйимга келтириб қўйишган.\nИшонасизми ўша маст холатдаги йигитлар хаттоки мени бу ахволда кўриб ёрдам беришган. Эрим эса мастлигида хатто фарзандига рахми келмади.\nОхирги томчи биласизми нима бўлди?\nИшонмассиз, шунча калтак еб, хўрликларга чидаган аёл шифохонада изза бўлганидан хам эмас. Балки сабрнинг хам чеки бордир.\nЭримдан касаллик юқди...\nШифохонага борганимда анализимдан шундай ифлос касалликлар чиққанида шифокорга хайратланиб эътироз билдираётганимда урушиб кетдик, тавба...эсласам..\nХаммани ёнида камроқ юриш керак деб урушиб берди.\nКечқурун эрим келганида қатъий охангда гапирдим.\nхато қилгандирман а? балки яна жим бўлишим керакмиди дейман.\nАна шунда охирги томчини зарбадан эмас, фарзандимга кўзим тушиб қолганида сездим.... зир титраб қўллари билан юзини тўсиб бурчакка беркиниб олганди шўрлик...\nҚаердандир бир куч келиб эримни ётган холимда бир тепиб юбордим. Учиб кетди ишонасизми?\nТуриб уриб кетдим. Роса урдим.\nТавба шунча йил шунча кучим бор экан нима қилиб калтак ебман дейман хозир.\nМаст эрим бошини деворга уриб уриб ташлаганимдан хушидан кетди.\nФарзандим жим бўлиб қолди.\nЙўқ...мени иштахам энди очилиб бўлганди, қани тўхтасам?\nОшхонадан болта олиб келдим....\nЭримдан инсон қиёфаси қолмади, хеч ўзимни тўхтата олмасдим..\nЎғлим кўзларини катта катта очганча жим тикилиб қолганди...\nНега жимсан? Йиғла ана энди! Мени шунча йил хўрлаган инсонга яхшилаб қара! Отангга ўхшасанг сени хам шу кутади келажакда деб бақираман...\nБоламни кўтариб хаммаёғим қон холатида бориб милицияга (явка с повинной) ариза ёздим.\nСуд бўлди... Хаммасини тан олдим. Лекин жабрланувчи сифатида тан олинган ота онаси ишонишмайди хануз. Мени озод этиб уни ўлдирган инсонни топинглар деб ариза ёзиб юришибди бояқишлар.\nХеч ким халигача ишонмайди тавба...\nФақат мени онам бу воқеадан кейин ўзгариб, овозим чиқиб қолгани, дангал гапира бошлаганимни сезди.\nРухий экспертизадан ўтдим. Соғ эканман, шунинг учун мана узоқ муддатга хаммадан айроман.\nЎғлим эса...ўғлим шу ўзим ўттиз ёшгача лом-мим демайдиган холатга тушиб қолибди.\nШифокорлар назоратида... Биласизми...Йўқ! Ачинмайман!\nМахбус аёлнинг қайнона ва қайноталари дархақиқат хали хам ишонишмайди ва келинларини озод қилишларини сўрашади. Махбуснинг ўзини онаси хам ишонмасада унинг бирдан ўзгариб қолганидан қўрқиб қолган.\nАёл ожиза, аёл заифа...лекин хамма нарсанинг хам чек чегараси бор экан. Пичоқ бориб суякка етганида...\nАлбатта бу аёлни қилмишини ижобий бахоламайман!\nБилмадим умуман фиримни билдира олмадим.\nМақоладаги барча тасодифий ўхшашлар ноўрин.\nКатегория: BAXS - TORTISHUV / FIKR MULOHAZA | Просмотров: 397 | Добавил: Bepul_net | Теги: fikr bilidring, tortishing, baxs, bax, fikr-mulohaza, izoh bering, erkin fikr, fikr, nima deysiz?, tortishuv | Рейтинг: 0.0/0


Юлдуз ва Шерали Жўраев Мирзиёевнинг ташрифи давомида Душанбеда чиқиш қилади\nЎзбекистон президенти Шавкат Мирзиёевнинг Тожикистонга илк давлат ташрифи давомида Душанбеда Тожикистон ва Ўзбекистон саньат усталарининг “Дўстлик оқшоми” номи остида қўшма концерти бўлиб ўтади. Ўзбек президентининг ташрифи март ойининг биринчи ўн кунлигига белгиланган.\n«Ялла» ВИА раҳбари Фаррух Зокировнинг хабар беришича, саньат усталарининг концертида иштирок этиш учун таниқли ижрочилар — Юлдуз Усманова, Шерали Жўраев ва Озодбек Назарбековлар ҳам таклиф қилинган.\n— Бу ажойиб ташаббус. Халқларимиз қадим-қадимдан дўст бўлиб келган, урф-одатларимиз, маданиятитмиз муштарак. Сўнгги йилларда ҳар икки мамлакат ҳукуматлари муносабатларни яхшилаш масаласида кўплаб музокоралар олиб боришди. Масалан, 24 февраль куни Ўзбекистон ва Тожикистон бош вазирлари Фарғонада узоқ ва жуда ҳам фойдали музокоралар олиб боришди. Президентимиз қўшниларимиз билан муносабатларни яхшилашимиз керак, деб айтиб келади, — дейди Фаррух Зокиров.\nХонанданинг айтишича, президентнинг ташрифига тайёргарлик хукуматга, жумладан Ўзбекистон ТИВ ва маданият вазирлигига юклатилган. Барча ишлар шахсан давлат раҳбари назоратида олиб борилмоқда. «Биз, артистлар, мамлакатларимиз ўртасидаги муносабатларнинг яхшиланишига ўз ҳиссамизни қўшаётганимиздан хурсандмиз. Чунки артистлар тинчлик элчиларидир. Мен Душанбени жуда ҳам соғинган эдим. Бу жуда ҳам гўзал шаҳар. Мен тожикистонлик ижрочилар билан қўйган қўшма концертларимизни яхши эслайман», — дейди Зокиров.\nЭслатиб ўтамиз, Тожикистон раҳбари Эмомали Раҳмон 2000 йилнинг июнида ўзбек хонандалари Фаррух Зокиров ва Мардон Мавлоновга “Тожикистон халқ артисти” фахрий унвонини берган эди. Президент фармони Ўзбекистон биринчи президенти Ислом Каримовнинг Тожикистонга расмий ташрифи доирасида икки мамлакат саньат усталарининг қўшма концертидан сўнг имзоланган эди.


19 июль, 2019, 12:35 1020\nУларда янги стадион бор.\nМадриднинг “Атлетико” клуби ўзининг эски стадиони ҳисобланган “Висенте Кальдерон” худудида жойлашган 2та ер майдонини нақд 100 миллион еврога сотди.\nМаълумотларга кўра ушбу ерни сотиб олган инвесторлар 340 та уй қуришни режалаштиришган. Таъкидлаш керакки, “матрасчилар” тез орада стадион худудида жойлашган 3-ер майдонини ҳам сотишни режалаштиришган. Бу уларга 80 млн евро фойда келтириши мумкин.\nЭслатиб ўтамиз, “Висенте Кальдерон” 51 йил (1966 – 2017) давомида “Атлетико”нинг уй стадиони ҳисобланган. Мадридликлар 2017/18 мавсумдан бошлаб янги қурилган “Ванда Метрополитано” стадионида тўп суриб келишмоқда.


АПЛда энг кўп ўйин ўтказган французлар - Penalti.uz | Футбол янгиликлари олами!\n01:31 Месси ҳам Роналду ҳам қила олмаган ишни Бензема бажарди 25 0 Янгиликлар\nАПЛда энг кўп ўйин ўтказган французлар\nАПЛда доимо легионерлар кўп бўлган. Дунёнинг исталган бурчагидаги футболчилар энг кучли лигада тўп суришни орзу қилишади. Премьер-лигада французлар кўпчиликни ташкил этган. Арсен Венгер “Арсенал”га француз футболчиларини жалб қилишни яхши кўрарди. Бугун сизлар билан АПЛда энг кўп ўйин ўтказган франсузлар ҳақида суҳбатлашамиз\nТьерри Анри (258 ўйин)\n“Монреаль Импэкт”нинг ҳозирги мураббийи Анри “Арсенал” сафида 8 йил тўп сурган. Шу вақт Анрига афсонага айланиши учун етарли бўлди. 1999 йилда футболчи “Ювентус”дан 16 млн евро эвазига Лондон жамоасига ўтган эди. Шундан сўнг 2 марта Англия чемпионлиги, Англия Кубоги ва Суперкубокларини қўлга киритди. 2007 йилда эса футболчи 24 млн евро эвазига “Барселона”га ўтиб кетди. Анри “Арсенал” сафида 376 ўйин ўтказиб, 228 та гол ва 103 та голли узатмани амалга оширган.\nБакари Санья (267 ўйин)\n2020 йил январь ойида айнан Анри бошқараётган “Монреаьл” жамоасини Бакари Санья тарк этди. Француз футболчиси ҳали фаолиятини якунламоқчи эмас. У энг яхши йилларини “Арсенал” сафида ўтказган. 2007 йилда ҳимоячи 9 млн евро эвазига “Осер”дан “Арсенал”га келиб қўшилган. Шундан кейин у лондонликлар сафида 7 йил давомида тўп суриб, 2014 йилда жамоани тарк этди. 284 ўйинда қатнашган футболчи кейинчалик “Ман Сити” сафига ўтиб кетди.\nУго Льорис (269 ўйин)\nУго “Тоттенхэм”нинг “қария” футболчиларидан бири. Дарвозабон 2012 йилдан буён “Шпорлар” шарафини ҳимоя қилиб келмоқда. Ўшанда англияликлар футболчини 12,5 млн евро эвазига сотиб олишган эди. Уго 8 йил давомида “Шпорлар” билан бирорта соврин юта олмади. Балки, Жозе Моуриньо бу анъанага барҳам беришга ёрдамлашар. Француз футболчиси барча мусобақаларда 337 та ўйин ўтказган.\nПатрис Эвра (278 ўйин)\nЭвра Англияга келишидан аввал Италия ва Франциянинг бир қанча жамоаларида ўйнашга улгурди. 2006 йилда футболчи 8 млн евро эвазига “Монако”дан “МЮ”га ўтган эди. Француз футболчисининг фаолиятида “МЮ” алоҳида аҳамият касб этади. Патрис “Олд Траффорд”да 8 йил давомида тўп сурди, шу вақт давомида 5 марта Англия чемпионлиги, 4 марта Англия суперкубоги, 3 марта Англия Кубоги, ва бир марта Чемпионлар Лигасини қўлга киритди. “Манчестер”дан кетгач, футболчи “Ювентус” ва “Марсель”да тўп суришга улгурди. Кейин яна Англияга қайтди. Бу сафар “Вест Хэм” сафига. 2019 йил июл ойида эса Патрис Эвра фаолиятини якунлади.\nПатрик Виейра (307 ўйин)\nВиейра 1996 йилда “Арсенал” шарафини ҳимоя қиларди. “Канонирлар” футболчини “Милан”дан 5,5 млн евро эвазига харид қилганди. Патрик Лондонда 9 йил “ушланиб қолди”. “Арсенал” билан бирга 3 марта Англия чемпионлигини, 4 марта Кубокни, 3 марта Суперкубокни қўлга киритди. Патрик лондонликлар иштирок этган барча мусобақаларда 393 та ўйин ўтказди. Кейин Италияга кетган футболчи 2010 йилда яна туманли албионга қайтиб келди. Бу сафар “Ман Сити” сафига. 2011 йилда эса фаолиятини якунлади. Ҳозирда Виейра “Ницца”нинг бош мураббийи.\nВильям Галлас (321 ўйин)\nРейтингда етакчи Галлас ҳисобланади. Галлас АПЛда фақат Лондон жамоаларида тўп сурган. 2001 йилда “Челси” футболчи учун “Марсель”га 9,3 млн евро тўлаган. 2006 йилда эса Вильям “Челси”дан “Арсенал”га эркин агент сифатида ўтган. 2010 йилда “Тоттенхэм”га ҳам худди шундай ўтиб кетган. 2014 йилда француз футболчиси фаолиятини якунлаган. Ҳозирча Галлас АПЛда энг кўп ўйин ўтказган француз бўлиб турибди.\nПатрис Эвра, Уго Льорис, “Монако” Тьерри Анри\n30.11.2020, 16:47 722 0\nЭдерсон бу борада "Сити" тарихида илк футболчига айланди


Чигит замонавий сеялкаларда экилмоқда\nТошкент +22,6 °C\n24 Мая 2020 Учта ҳудуддан 33 нафар бемор соғайди\n24 Мая 2020 Ўзбекистон халқига Рамазон ҳайити табриги\n24 Мая 2020 Ўзбекистон ва Туркия Президентлари телефон орқали сўзлашди\n23 Мая 2020 40 нафар соғайганларнинг бири 80 яшар онахон\n8 Апр 2020 414\nҲозир экин экиш учун айни муҳим палла. Шу боис чигит экиш мавсуми бошланиб кетган. Албатта, эртанги ҳосилдорликни таъминлаш, уруғни оби-тобида экиб, ундириб олишдан бошланади. Мутахассисларнинг билдиришича, чигит экишни энг мақбул муддатини аниқлашда баҳорнинг қандай келишини инобатга олмасликнинг иложи йўқ. Бироқ ушбу тадбирни 15 апрелдан кечиктирмай амалга ошириш ҳам жуда муҳим. Бу йил баҳорнинг салқин келаётгани туфайли чигит экиш ишлари тугаллаш муддати бироз ортга сурилиши мумкин. Шу боис ер эгалар об-ҳаво имконият бериши билан ишни бошлаши ва жуда қисқа фурсатда экишни тугатиши лозим.\nАлбатта, эзгу ниятда ерга уруғ қадаган каттақурғонлик пахтакорларнинг жорий йил баҳоридан ҳам йиғиб олинадиган ҳосилдорликдан ҳам умидлари бисёр. Чунки бу йилги чигит янгича усулда экилмоқда.\nКаттақўрғон тумани пахтакорлари бу йил биринчи маротаба гектарига 179 минг дона уруғ қадайдиган замонавий пневма сеялкаларида чигит экишни бошлади. Улар жорий 2020 йилда 10 минг 974 гектар майдонда пахта хомашёси етиштиришни режа қилган. Туман пахтакорлари экиладиган уруғлик чигитни тўлиқ Германияда ишлаб чиқарилган дорилар билан ишлов бериб, гектарига 100 килограмм калий, 200 килограмм 46 фоизли фосфор билан экишмоқда. 2020 йилги чигит экиш тадбирлари тумандаги «Муҳаммад Сайфуллаев» фермер хўжалиги далаларида ўтказилди.\n— Янги турдаги чигит экишнинг афзаллиги аввалги усуллардан тубдан фарқ қилиб, одатийларидан бир неча бор самарали ва чигитни бехато экилиши билан аҳамиятлидир, — деди туман ҳокими Аъзамхон Баҳромов. – Бу, албатта кузда ҳосил сифати ва салмоғига ҳам таъсир этади. «Муҳаммад Сайфуллаев» фермер хўжалиги аъзолари 5 апрель куни биринчилардан бўлиб, 5 гектар майдонга замонавий пневма сеялкаларда уруғни дорилаб экишди. Ҳозир барча ҳудудларда карантин жорий этилган бўлса-да, деҳқон-фермерларимиз халқимизнинг эртанги ризқ-рўзи учун бугун даладаги юмушларини адо этишмоқда. Деҳқоннинг бугунги меҳнатлари эртага албатта самарасини беради.\nДарҳақиқат, ҳозирда тумандаги барча фермер хўжаликларида замонавий пневма сеялкаларда туксизлантирилган чигит экиш ишлари қизғин давом этмоқда.\nУчта ҳудуддан 33 нафар бемор соғайди\nЮртимизнинг учта ҳудудидан 33 нафар бемор тузалиб, жами соғайганлар 2 565 нафар…\nЎзбекистон ва Туркия Президентлари телефон орқали …\nЎзбекистон Республикаси Президенти Шавкат Мирзиёев 23 май куни Туркия Республик…\n40 нафар соғайганларнинг бири 80 яшар онахон\nТошкентда 33 нафар, Наманганда 7 нафар бемор тузалиб, юртимизда жами соғайганла…\n25 майдан 7 июнга қадар чартер рейслар рўйхати\nДавлатимиз раҳбарининг кўрсатмаларига мувофиқ хориждаги Ўзбекистон фуқароларини…\nДСҚ ва коронавирус. Расмий хабар\nОммавий ахборот воситаларида Давлат солиқ қўмитасининг икки ходимида коронавиру…\n30 Апр 2020 3919\n26 Апр 2020 3911\n26 Апр 2020 2797\n1 Мая 2020 2569\n1 Мая 2020 2418\n30 Апр 2020 1945\n2 Мая 2020 1839\n6 Мая 2020 1807\n3 Мая 2020 1803\n1 Мая 2020 1738\n4 Мая 2020 1492\n6 Мая 2020 1424\n6 Мая 2020 1309\n29 Апр 2020 1252\n4 Мая 2020 1187\n12 Мая 2020 1147\n27 Апр 2020 1107\n13 Мая 2020 1088


ХОЛЕСТЕРИН ФЕРТИЛЛИЛИК ДАРАЖАСИГА ТАЪСИР ҚИЛАДИ\nАгар эркак ва аёл қонида холестерин даражаси юқори бўлса, уларнинг фарзандли бўлишга ишончи жуда оз. Бундан ташқари, эркин холестерин кўрсаткичларини ҳисобга олиш керак, деб ёзади Live Science нашри. Бу 501 жуфтлик кузатилганлигини исботлади. Тадқиқот иштирокчилари орасида, яъни холестерин юқори бўлган одамларда ҳомила пайдо бўлиши билан боғлиқ муаммолар бир йил мабойнида ўрганилган. Бундан ташқари, уларнинг ҳеч бири бепуштлик юзасидан даволанмаган.\nХолестерин туфайли жуфтликда ҳомила пайдо бўлиши учун кўпроқ вақт талаб қилиниши мумкин, деб огоҳлантиради Болалар саломатлиги ва инсон тараққиёти миллий институти вакили Энрике Шистерман. Унинг айтишича, тадқиқот доирасида жуфтликлардан кузатув даврининг бошида қон намунаси олинди. Қондаги эркин холестерин, умумий холестерин, фосфолипидлар, триглицеридлар ва умумий липидлар таҳлил қилинди.\nБир йиллик кузатда 347 жуфтлик фарзанд кўришган. Тадқиқотдан кейин ёғларнинг индивидуал даражаси эркин холестерин даражаси ва ҳомиладор бўлиш вақти боғлиқ деган хулосага келинди. Бундай боғлиқлик одамлар ёши, маълумоти даражаси, тана массаси индекси ва этник келиб чиқиши каби омиллар ҳам ҳисобга олинганида долзарб бўлиб қолди.\nХолестерин фертиллилик даражасига таъсир қилиши мумкин, чунки бу аёл ва эркак жинсий гормонлар учун қурилиш материалидир. Ушбу гормонлар (эстроген, прогестерон аёлларда, эркакларда тестостерон) фарзандли бўлишда жуда муҳимдир. Гормонлар сперма сифатига ва сперматозоидлар ўзига, овуляция, имплантация ва ҳомилани сақлашга таъсир қилади.


Коронавирус юқтириб олган шахслар сони ошди » Muzlik.uz - O‘zbekiston yangiliklari\n15 март куни соат 05:15да «Ўзбекистон ҳаво йўллари» авиакомпаниясига қарашли Истанбул-Тошкент йўналишидаги 274-рейс билан келган Ўзбекистон фуқаросида коронавирус инфекция аниқланди. Бу ҳақда Соғлиқни сақлаш вазирлиги ахборот хизмати маълумот берган. Таъкидланишича, лаборатор таҳлил республика Вирусология илмий текшириш институтида ўтказилган ҳамда шифокорлар ва мутахассислар томонидан белгиланган стандартлар бўйича даволаш ва эпидемиологик суриштирув ишлари давом эттирилмоқда. Эслатиб ўтамиз, 15 март куни Ўзбекистон ҳудудида илк коронавирус билан касалланган фуқаро аниқлангани ҳақида хабар берилганди. Шундан сўнг, ҳукумат махсус комиссияси тегишли қарорларни қабул қилиб, инфекцияга қарши кураш чораларини қатъийлаштирган. Инфекцияни юқтириб олган илк ўзбекистонлик шахс билан мулоқотда бўлган унинг оила аъзолари тиббий текширувдан ўтганда, таҳлил натижалари беморнинг ўғли ва қизида коронавирус инфекцияси борлигини кўрсатди. Айни пайтда барча беморлар қатъий карантинга олинган.


"Барселона" қишда ҳимоя марказини кучайтирмоқчи\n4 ноябрь, 2017, 10:05\nКаталониянинг “Барселона” клуби давралар оралиғида жамоанинг марказий ҳимоясини кучайтирмоқчи.\nSport.es нашри тарқатган хабарга кўра “кўк-анор ранглилар” Леверкузеннинг “Байер” клуби ҳимоячиси Жонатан Тани кўз остиларига олиб қўйишган. Унга кўра “Барселона” ҳали ЕЧЛда иштирок этмаган 19 ёшли германиялик футболчини қишки трансферлар чоғидаёқ ўз сафига қўшиб олмоқчи.\nТаъкидлаш керакки, Германия ёшлар терма жамоаси аъзосининг “доришунослар” билан амалдаги шартномаси 2020 йилга қадар имзоланган. Унга кўра 2018 йилга қадар Тани сотиб олишни истаган клуб, 25 млн евро товон пулини тўлаши керак.\nБундан ташқари “Барселона” “РБ Лейпциг” аъзоси Дайот Упамеканони ҳам кўз остиларига олиб қўйишган. Бироқ, у бу мавсум жамоаси билан ЕЧЛ баҳсларида иштирок этди.


“Бизга қаттиққўл раҳбар керак” - BBC News O'zbek\n“Бизга қаттиққўл раҳбар керак”\nШавкат Мирзиёевнинг муваққат президент этиб сайланиши ижтимоий тармоқларда ўзбекистонликларни иккига ажратиб қўйган.\nБир томон муваққат президентликка сенат раиси Ниғматилла Йўлдошев эмас, амалдаги Бош вазирнинг сайланишини конституциянинг қўпол равишда бузилиши, дея баҳолаган.\nИккинчи тараф эса, Ўзбекистонда тинчликни таъминлаш учун конституциянинг поймол этилишига кўз юмиш мумкинлигини билдирмоқда.\n"Ҳожатхона қоғозига айланган конституция"\nЭътиборли томони шундаки, конституция мезонлари қўпол равишда бузилди, деган тоифа сони анча кўп ва улар бу фикрларини очиқдан-очиқ ошкор қилмоқдалар.\nМаҳмуд Йўлдошев исмли "Facebook" фойдаланувчиси ўз саҳифасида Олий мажлис қўшма йиғилишидаги сўнгги қарор конституциянинг поймол қилиниши билан тенг, дейди.\n"Бу қонун юридик кучга эга эмас. Агарда Н. Йўлдошев ўз хоҳиши билан Вақтинчалик Президент лавозимидан воз кечганда ҳам, Сенат ўз сафидан вақтинчалик Сенат Раисини сайлаши керак эди ва ЎША шахс Вақтинчалик Президент лавозимини ижро этиши керак. Бу ҳолатда Н.Йўлдошев автомат равишда Сенат раислигидан ҳам кетади", - дейди у.\nУшбу баҳсга мутахассислиги ҳуқуқшунос бўлган ватандошлар ҳам қўшилган.\n"Бош вазир Мирзиёев конституцияни ҳожатхона қоғозига айлантирди. У Ўзбекистон Республикаси Конституцион тузумига тажовуз қилди ва Ўзбекистон Республикаси Жиноят Кодексининг 159-моддаси бўйича жавобгарликка тортилиши керак", - дейди ҳуқуқшунос Озодбек Каримов.\nОзодбек Каримовнинг ёзишича, Ўзбекистон қонунчилиги бўйича Сенат раиси муваққат президент вазифасини бажаролмаган тақдирда, уни қайтадан сайлаш керак. Бу ҳолатда Конституцион Маҳкама ҳам иштирок этиши лозим бўлади.\n"Давлат тўнтариши содир бўлди. Бизнинг биринчи президентимиз Ислом Каримов бу хиёнатдан сўнг гўрида тик турди", - дейди Озодбек Каримов.\nИжтимоий тармоқ фойдаланувчилари янги президент сайланиши арафасида ширин орзуларга берилганини ва Бош вазирнинг муваққат президент этиб сайланиши ортидан ушбу орзулари чиппакка чиққанини ёзишган.\n"Ҳеч бўлмаса конституцияга амал қилиши керак эди. Шавкат Мирзиёев Бош вазир бўлиб туриб ҳам номзодини қўйганида сайловни ютиб чиқиши мумкин эди. Алал-оқибат ҳокимият тепасига келарди. Лекин конституцияни бузиб нотўғри қилди", - дейди фойдаланувчилардан бири.\nОлий мажлиснинг 2011 йил 18 кунги йиғилишида Ислом Каримов Конституциянинг 96-чи моддасига ўзгартириш киритишга қандай эҳтиёж борлигини айтган эди.\n"Мамлакат президенти турли сабабларга кўра ўз вазифасини бажара олмайдиган вазият юзага келганда, ушбу моддани турлича талқин қилишга йўл қўймаслик мақсадида, унинг янги таҳрири қуйидаги мазмунда баён этиш таклиф қилинади", - деган эди Ислом Каримов.\nМарҳум президент ушбу ўзгариштиришни тўғри қабул қилишни айтганди.\nУнга кўра, президентга бир кор-ҳол бўлганида тушунмовчиликлар пайдо бўлмаслиги, қабилалар ўртасида тортишувлар келиб чиқмаслиги учун шундай ўзгартириш киритилган.\nБироқ 8 сентябр куни бўлган Олий Мажлис йиғилишида ушбу ўзгартириш осонлик билан айланиб ўтилди.\nСенат раисининг ўз истаги билан муваққат президентлик лавозимидан бош тортиши ва ўрнига Бош вазир Шавкат Мирзиёевнинг тайинланишини тўғри қабул қилган томон ҳам бор.\nУлар томонидан билдирилган фикрлардан шундай маъно келиб чиқадики, Ниғматилла Йўлдошев ўз истаги билан бу лавозимдан воз кечди ва Бош вазирни муваққат президент лавозимига ўтириши учун барча сенаторлар якдиллик билан овоз беришди.\n"Улар қандай бўлиши керак бўлса, шундай йўл тутишди. Улар ким раҳбар бўлиши ва мамлакатимизда тинчликни сақлашини яхшироқ билса керак. Бизга қаттиққўл раҳбар керак", - дейди Евгения Сейтхалилова.


Ўзбекистондаги пахта мавсуми сабаб аксарият вилоят ва туманларда кундузи бозорлар ёпиб қўйиляпти, умумий овқатланиш шохобчалари ва дўконлар эшигига қулф солинмоқда. Расмийлар бунинг сабабини пахтага оммавий сафарбарлик билан изоҳламоқда.\nТошкент вилоятида 24 сентябрдан бошлаб савдо ва умумий овқатланиш корхоналарининг иш вақти кечқурун 19.00 да бошланиши белгилаб қўйилди.\nБу ҳақда Тошкент вилояти ҳокими бошчилигида ўтказилган селектор йиғилишида ҳоким оғзаки буйруқ берди.\nБуйруққа кўра, савдо ва умумий овқатланиш корхоналарининг кеч соат 19 дан олдин фаолият юритиши тақиқланади.\nТошкент вилоятининг Ўртачирчиқ туманида истиқомат қилувчи муҳандис Наримоннинг айтишича, бу буйруқ шаҳарни "ўлик" ҳолатига келтирмоқда:\n- 24 сентябрдан бошлаб, бозор, магазин, ошхона-кафелар, ҳаммасини ёпиб ташлади. Бу ғирт ахмоқчилик. Пахтага чиқадиган одамнинг қорни йўқми, ахир у дўкондан у бу нарса олиши керакку. Ҳозир Тўйтепа ўлик шаҳарга айланиб қолган, кўчада одам жуда кам. ГАИ ходимлари марказга туриб олган, келиб қолган мошиналарни ҳайдаш билан овора, дейди Наримон.\nТошкент вилояти ҳокимлигининг ўзини таништирмаган мулозими Озодлик билан суҳбатда ҳоким томонидан шундай буйруқ берилганини тасдиқлади:\n- Бу элга келган тўй. Ҳаммамиз деҳқонга ёрдам бермасак бўлмайди. Эрта-индин ёмғир ёғиб қолмасдан пахтани териб олиш керак. Одамлар эртанги бозорлигини кечқурун қилиб олишга улгуради, деди ҳокимлик мулозими.\nЖиззах шаҳри ҳам одамларсиз ҳувиллаб қолмоқда. Шаҳардаги дўконлардан бирида ишлайдиган Мансуржон ҳам расмийлар шаҳарда транспорт ҳаракатини чеклаганини, дўкон ва бозорларни ёпиб қўйганини айтади:\n- Пахта сезони бошланиши билан одамларни қийнаб ташлашди. Ҳозир бизда ҳамма кўчалар ёпиқ. На автобус, на маршрутка юраяпти. Одамлар ўзларини мошинасида ҳам юролмаяпти. ГАИлар қўймаяпти. Биз ўрнимизга одам чиқарсак ҳам, савдо қилгани қўймаяпти, деди тадбиркор Мансуржон.\nАйни пайтда Ўзбекистондаги пахта териш кампаниясини Халқаро меҳнат ташкилотининг саккиз гуруҳга бўлинган экспертлари кузатмоқда.